
[bookmark: _GoBack]Edrych ymlaen: Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd yn y cwricwlwm sy’n datblygu yng Nghymru.

Bwriad Llywodraeth Cymru yw ymgorffori y tri chyfrifoldeb trawsgwricwlaidd yn y meysydd dysgu a phrofiad. Mae cyfrifoldebau trawsgwricwlaidd, sef; llythrennedd, rhifedd a chymhwysedd digidol, yn cefnogi bron pob rhan o ddysgu ac maent yn angenrheidiol er mwyn sicrhau bod dysgwyr yn gallu ymuno fel aelodau hyderus a gwybodus yn y byd ohoni. Mae’r cyfrifoldebau trawsgwricwlaidd yn cefnogi ac yn galluogi gweledigaeth Donaldson o’r pedwar diben. Esboniodd Donaldson (2015) y cyfrifoldebau trawsgwricwlaidd fel “set o gymwyseddau a sgiliau sy’n sylfaen i bron pob math o ddysgu ac sy’n hanfodol er mwyn gallu cymryd rhan yn llwyddiannus a hyderus yn y byd modern.” Yn ôl y ‘World Economic Forum’ (2019) mae’n dyngedfennol fod plant a phobl ifanc yn mewnoli sgiliau trosglwyddadwy. Dywed “Young people need foundational skills, such as literacy and numeracy… they definitely need digital skills to participate in the global economy, which is driven by information and communications technology.” Cadarnha hyn y pwysigrwydd dirfawr i drawsnewid yr addysg a ddarparir i blant a phobl ifanc yng Nghymru.

Disgrifiodd Barnes (2012, p.) addysg drawsgwricwlaidd fel hyn: “When the skills, knowledge and attitudes of a number of different disciplines are applied to a single experience, theme or idea.” Ceir syniad clir o ddisgwyliad addysg trawsgwricwlaidd o ddiffiniad Barnes. Serch hynny, nid yw diffiniad Barnes yn sôn am ddysgu’r sgil penodol yn drawsgwricwlaidd, ond yn nodi yn unig, fod y sgiliau a ddysgwyd yn cael eu cyfuno er mwyn defnydd ystyrlon, megis profiad neu thema. Disgwylia Donaldson (2015) i athrawon addysgu’r sgiliau mewn cymysg o brofiadau a themâu, yn ogystal â’u datblygu.
Gellir dadlau fod gan ambell Faes Dysgu a Phrofiad (MDaPh) gysylltiad cadarn â chyfrifoldebau trawsgwricwlaidd penodol ac eraill â chysylltiad llai perthnasol. Esboniodd Dewey (1902) nad oes unrhyw fuddiannau o greu cysylltiadau ffug rhwng pynciau. Noda Pound and Lee (2015, p.112) fod rhaid i’r cysylltiad wella’r dysgu neu does dim pwrpas i’r sgil. Cytuna Hayes (2010, p.384) gan esbonio fod cysylltiad gwan rhwng pynciau, megis daearyddiaeth a cherddoriaeth, yn gallu gwanhau’r dysgu yn hytrach na’i gryfhau. Pwysleisa Pound and Lee (2015, p.112) mai mathemateg ddylai fod yn ganolbwynt cwricwlwm a bod yna gysylltiad perthnasol gan fathemateg i bob pwnc. Dywed mai trwy fathemateg yr ydym yn gwneud synnwyr o’r byd. Serch hynny, mae Estyn (2014) yn dweud bod safonau rhifedd plant Cymru ar y mwyaf, yn safonol. “Mae angen mwy o gymorth ar staff i ymestyn eu gwybodaeth a’u dealltwriaeth o strategaethau i helpu disgyblion i ddefnyddio rhifedd ar draws y cwricwlwm.” (Estyn, 2014).
Mae gwelliant wedi bod yng nghanlyniadau PISA diweddara Cymru, lle mae cynnydd sylweddol wedi bod ers isafswm yn 2012. Er hynny, mae’r marciau’n dal i fod yn sylweddol is na rhannau eraill o’r Deyrnas Unedig (BBC News, 2019). Croesawa Kirsty Williams ME (2019) y newyddion gan nodi’r canlyniad yn dyngedfennol i ddyfodol addysg a diwydiant Cymru. Dywed fod y canlyniadau yn bositif, ond ddim yn berffaith, a bod yna’n dal le i wella. 
Mae nifer o ddamcaniaethwyr adeileddol yn cytuno fod addysg drawsgwricwlaidd yn cryfhau perthnasedd a chydlynant y cwricwlwm. Dadleuwyd fod y dull yn sicrhau bod disgyblion yn cymhwyso'r wybodaeth a'r sgiliau a ddysgwyd mewn un pwnc i bynciau eraill, gan atgyfnerthu dysgu a chynyddu dealltwriaeth a hyder. Mae Hayes (2010) yn cwestiynu dilysrwydd hyn. Mae yna ymchwil i wireddu y theori adeileddol o ddysgu trwy wneud tasgau ymarferol.
Mae damcaniaeth adeiladwaith Piaget (1954) yn dadlau bod plant yn cynhyrchu gwybodaeth ac yn ffurfio ystyr yn seiliedig ar eu profiadau. Roedd theori Piaget yn ymdrin â damcaniaethau dysgu, dulliau addysgu a diwygio addysg i gyd-fynd â hyn. Mae theori Bruner (n.d.) ar adeiladaeth yn cwmpasu'r syniad o ddysgu fel proses weithredol lle gall y rhai sy'n dysgu ffurfio syniadau newydd yn seiliedig ar beth yw eu gwybodaeth gyfredol yn ogystal â'u gwybodaeth yn y gorffennol. Credai Dewey (n.d.) hefyd fod plant yn dysgu trwy ddull addysgiadol ymarferol. 
Mae cwricwlwm newydd Cymru yn galluogi, ac yn rhoi cymorth i’r damcaniaethau yma drwy annog gwaith prosiect trawsgwricwlaidd lle bydd plant yn adeiladu ar eu gwybodaeth drwy brofiadau llaw gyntaf. Mae hyn yn adeiladu ar theory Vygotsky (1962) o’r parth datblygu procsimol, lle mae plant, gyda chymorth a hwylusrwydd athrawon, yn medru datblygu ar wybodaeth flaenorol i greu cysylltiadau a datblygu’n holistaidd.
Er mwyn galluogi prosiectau ymarferol trawsgwricwlaidd mae angen sicrhau llif ac amser i’r dysgu. Mae angen i ysgolion ddarparu blociau hirach, llai strwythedig, o amser i alluogi disgyblion i wneud gwaith parhaus ar themâu sy'n ymwneud â mwy nag un pwnc. Fel rheol nid oes ataliaeth amser, gan y gall dysgu trawsgwricwlaidd amrywio o ddiwrnod, wythnos neu dymor. Ar brofiad addysgu proffesiynol (PAP) canfyddais bod amserlenni manwl yn gallu bod yn gaëdig ac y rhwystro llif dysgu prosiect trawsgwricwlaidd.   
Yn ystod fy mhrofiad ymarfer dysgu sylwais fod yr ysgol yn dysgu sgil o fewn gwers iaith ac yna yn trosglwyddo’r sgil i bwnc megis hanes yn ystod yr wythnos. Gweledigaeth Llywodraeth Cymru yw bod y sgiliau yn cael eu dysgu o fewn y maes dysgu perthnasol. Er enghraifft, gellid dysgu y sgil o ysgrifennu llythyr o fewn y maes Dyniaethau, megis Faciwî yn anfon llythyr i’w fam, ar ôl cael ei ddanfon o Lundain, yn ystod yr ail Ryfel byd.
Gwelais enghreifftiau llwyddiannus o ddysgu sgiliau llafar yn drawsgwricwlaidd o fewn y pwnc addysg Grefyddol. Gwelais ddisgyblion yn “esbonio gwybodaeth a syniadau gan ddefnyddio adnoddau cynorthwyol” a “archwilio sefyllfaoedd gwahanol trwy chwarae rôl” (Llywodraeth Cymru, 2008), wrth drafod agweddau o’r grefydd Islam. Yn ystod y cyflwyniad roedd yr athrawes wedi modelu y math o iaith a phatrymau y dylai’r disgyblion eu defnyddio wrth ddisgrifio arteffactau crefyddol. Yr oedd y wers yma’n hyrwyddo y defnydd a’r gallu i fynegi barn yn huawdl o fewn materion byd eang.
Gellir dadlau, fod rhaid dysgu’r sgil sylfaenol o ddarllen yn benodol, cyn gallu trosglwyddo’r sgil i ardaloedd eraill. Tra ar ymarfer dysgu, bûm yn cynorthwyo i ddysgu darllen trwy’r rhaglen ‘Tric a chlic’. Mae’n rhaid meistroli’r llythrennau a’r synau cyn symud ymlaen i ddarllen geiriau a brawddegau. Fodd bynnag, unwaith mae’r sgil o ddarllen wedi cael ei ddysgu mae’n naturiol i’w ddefnyddio’n drawsgwricwlaidd.
Ar y cyfan, ni welais lawer o sgiliau rhifedd yn cael eu datblygu na’u defnyddio’n drawsgwricwlaidd. Y mae ysgolion yn parhau i ddysgu Mathemateg fel pwnc, yn hytrach na chymhwyso’r sgiliau’n drawsgwricwlaidd.  Yn yr ysgolion y bues i roedd pwyslais ar ddysgu rhifedd pen, heb gysylltiad â’r thema. Fel maes sy’n cael ei ddefnyddio yn ddyddiol yn y byd bob dydd, dylai ysgolion sicrhau fod hyn yn digwydd. 
“Mae rhan fwyaf y disgyblion yn defnyddio’u medrau mathemategol yn hyderus mewn gwahanol gyd-destunau, fel dadansoddi data a’i gyflwyno ar ffurf graff i gofnodi eu hastudiaeth o ynysyddion thermol mewn gwyddoniaeth.  Er hyn, nid yw llawer bob amser yn gwneud hynny ar yr un lefel uchel mewn gweithgareddau trawsgwricwlaidd ag y maent mewn gwersi mathemateg.” 
(Estyn, 2018, p.4)
Yn ddiweddar gwelais astudiaeth achos, ble roedd ysgol yng ngogledd Cymru yn cadw cannoedd o ieir, ynghyd â llawer o anifeiliaid eraill. Roedd y disgyblion yn cwblhau taenlenni i nodi faint o wyau a gynhyrchir, a faint o arian ac elw yr oeddynt yn ei wneud yn ddyddiol. Roedd yn enghraifft wych o ddefnyddio rhifedd yn bwrpasol ac ystyrlon i hybu sgiliau’r disgyblion. O fewn prosiect tebyg i hwn y mae digon o gyfleoedd i bwyso a mesur tyfiant anifeiliaid, ac yna i gymhwyso ac addasu faint o fwyd sydd ei angen arnynt. O ganlyniad, bydd disgyblion yn gweld perthnasedd i’r sgiliau rhifedd y maent yn eu dysgu.
O brofiad fel plentyn, ac fel myfyriwr rwyf wedi gweld cywion yn cael eu magu o fewn y dosbarth. Mae’r plant yn cael cyfle gwych i weld wyau yn deor a chywion yn datblygu. Yn anffodus, mae cyfleodd cyfoethog addysgu a all ddeillio o’r profiad yma yn cael ei golli dro ar ôl tro. Yn hytrach na manteisio a’r cyfle i gysylltu â’r byd go iawn, datblygu sgiliau trawsgwricwlaidd a rhoddi cyfrifoldeb i’r plant, mae’r cywion yn gadael yr ysgol. Dywed sefydliad ‘Great Schools’ (2009) fod rhoi cyfrifoldeb i blentyn yn codi ei hunan werth, sy’n hanfodol ar gyfer lles ac iechyd meddwl.
O ran cymhwysedd digidol, sylwais fod yr un sgiliau yn cael eu defnyddio dro ar ôl tro, megis sgil ymchwilio ar lein, mewngofnodi, defnyddio meddalwedd penodol e.e. rhaglenni HWB. Roedd sgiliau y disgyblion yn yr agweddau yma o ganlyniad yn gryf. Serch hynny, ni welais sgiliau megis diogelwch y we, cyfathrebu drwy e-bost, defnyddio taenlenni a modelu yn cael eu defnyddio yn rheolaidd nac yn drawsgwricwlaidd. Mae’r sgiliau yma yn tueddu i gael eu datblygu ar wahân i unrhyw thema yn flynyddol, heb unrhyw ail-gysylltiad trwy gydol y flwyddyn ysgol.
Y mae diffyg adnoddau, anawsterau gyda chyfrineiriau, problemau technolegol a phroblemau mynediad yn llesteirio dysgu cymhwysedd digidol yn drawsgwricwlaidd. Yn ogystal â hyn, mae hyder a sgiliau nifer o athrawon yn wan mewn byd ble mae technoleg yn datblygu’n ddyddiol.

Nod y cwricwlwm newydd yng Nghymru yw i greu plant a phobl ifanc eang eu sgiliau, sy’n barod i gymryd eu rhan fel bodau dynol holistaidd, byd-eang. Disgwylir i’r cwricwlwm gynhyrchu plant ag ymennydd creadigol sy’n barod i ddatrys problemau y byd modern. Cytuna Barnes (2012) fod addysg trawsgwricwlaidd yn ddull llwyddiannus a all gyflawni’r weledigaeth yma. Cyflawnwyd hyn drwy alluogi plant i greu a datblygu cysylltiadau ystyrlon mewn achosion realistig.
Y bwriad, drwy addysg trawsgwricwlaidd yw i ddatblygu dysgu ar bob lefel. Felly, ei nod yw i ddatblygu hunan asesu, deall cynnydd, deall eraill, deall materion lleol hanfodol i'r gymuned, cydweithredu a deall materion byd-eang. Dywed Rowley a Cooper (2009) mai addysg trawsgwricwlaidd yw'r unig ddull sy'n caniatáu i hyn ddigwydd. Esbonia Donaldson (2015, p.40) bod cael cyfleoedd aml i ddatblygu sgiliau llythrennedd, rhifedd a chymhwysedd digidol, eu hymestyn a’u cymhwyso ar draws y cwricwlwm yn hanfodol er mwyn sicrhau cynnydd. 
Er bod Donaldson yn cyfeirio at gynnydd, creda Estyn (2019, p. 13) fod y canllaw ar gyfer tracio cynnydd yn y sgiliau trawsgwricwlaidd yn aneglur i athrawon. Noda fod cyfeiriad at y gofyniad i athrawon gynllunio ar gyfer cynnydd ond nid oes camau clir i allu ei asesu a’i fonitro. Gyda’r holl gwricwlwm, cynghora Donaldson (2015) i fonitro drwy gamau cynnydd. Eglura fod bob plentyn yn dechrau ei addysg mewn man gwahanol ac yn datblygu ar raddfa wahanol. Datganwyd mai’r cynnydd unigol sy’n flaengar, nid y cyrhaeddiad. Mae plant ar gontinwwm cynnydd sy’n deg ond yn gymhleth i athrawon ei fonitro. Mae Estyn (2017, p.18) yn egluro bod prosiectau thematig trawsgwricwlaidd, sy’n galluogi plant i ddatblygu medrau datrys problemau ehangach a chyd-weithio yn cynyddu lefelau ar ddiwedd cyfnod allweddol yn sylweddol.

Mae’r ‘World Economic Forum’ (2019) yn ysu am newid i addysg gan esbonio fod angen sgiliau trosglwyddadwy a mentergarwch ar blant y dyfodol sy’n mynd i orfod cystadlu am waith yn erbyn technoleg a meddalwedd clyfar. Gyda hynny, nodwyd fod yna 71 miliwn o bobl ifanc allan o waith yn fyd-eang a 156 miliwn arall yn gweithio am lai na $3 y diwrnod. Os yw athrawon yn gwahanu pynciau, gall sefydlu rhwystrau artiffisial ym meddyliau plant ac efallai y byddant yn methu â gwneud cysylltiadau diogel rhwng cydrannau gwybodaeth wrth iddynt ddatblygu. “The World beyond the classroom is cross-curricular.” (Barnes, 2015, p. 75)

Dywed Donaldson (2015, p.40) fod sgiliau trawsgwricwlaidd yn ‘sylfaen i bron bob math o ddysgu.’ Serch hynny, noda Llywodraeth Cymru (2013, p.9) ei fod yn anodd ‘sicrhau bod dysgwr yn cael eu herio ym mhob pwnc’. Dywed Estyn (2017, p.17) fod ysgolion sy’n darparu arfer dda o addysg trawsgwricwlaidd yn gweld cynnydd mewn safonau academaidd a chymdeithasol. Mae plant yn dysgu trwy brofiadau uniongyrchol sy’n fwy tebygol o aros yn y côf (Bloom, 1956). Esbonia Fidoe (2019, cyfwelwyd gan y World Economic Forum, 2019) fod y byd wedi datblygu i fod yn fwy cysylltiedig nag erioed ac o achos hynny mae angen i blant allu gweld y cysylltiad rhwng pynciau, sgiliau a’r byd. Dyma fwriad Donadlson (2015) yn y cwricwlwm newydd, i greu plant holistaidd sy’n barod am y byd byth-newidol.
Dywed Hayes (2010, p.383) fod addysg trawsgwricwlaidd yn derm heb ddifiniad clir na chytûn rhwng darparwyr ac felly yn amhosib i’w fonitro’n deg a chyson. Yn ôl Estyn (2018, p.10) nid yw pob ysgol yn medru mesur yr effaith mae dysgu’n drawsgwricwlaidd wedi ei gael ar y disgyblion. Yn aml mae’r un sgiliau trawsgwricwlaidd yn cael ei datblygu, ac eraill yn cael eu datblygu’n ansafonol ac yn afreolaidd. Prydera Estyn (2019, p.14) fod sgiliau cymhwysedd digidol angen fwy o lwyfan yn y cwricwlwm er mwyn sicrhau bod plant yn medru caffael yr ystod lawn o sgiliau hanfodol cyn medru ei ddefnyddio’n drawsgwricwlaidd. Mae’n rhaid sicrhau fod y sgiliau yn cael eu cymhwyso mewn ffordd naturiol a dilys yn hytrach nag fel elfennau ychwanegol. Er mwyn galluogi hyn, mae’n hanfodol bod Llywodraeth Cymru yn cydnabod lefel sgiliau athrawon ac yn eu hannerch.
“Many teachers have had limited experience of cross-curricular work, either as pupils or subsequently during their school-based training.” 
(Barnes and Shirley, 2007)


Un o fy nhargedau personol yw i fuddsoddi amser i ymchwilio meddalwedd cyffrous ar gyfer hwyluso fy ngwersi, ac i wella fy hyder wrth ymdrin ag agweddau newydd.
Targed arall yw i wella cywirdeb iaith, a pheidio bod yn or-ddibynnol ar raglenni megis Cysgair, fel y gallaf ddilyn awgrymiadau’r plant yn y man a’r lle, heb angen paratoi ymlaen llaw.
Fel targed personol hoffwn efelychu’r prosiect o greu fferm fechan o fewn ysgol gan roddi cyfrifoldeb i’r disgyblion i ysgrifennu am y prosiect, defnyddio sgiliau cymhwysedd digidol i greu taenlenni, tablau data, graffiau a rhagolygon elw. Trwy gyfuno’r sgiliau hyn i gyd, byddwn yn sicrhau fy mod yn creu disgyblion gwybodus, mentrus, hyderus ac uchelgeisiol.
Fel argymhelliad i Lywodraeth Cymru yn gyntaf, byddwn yn awgrymu eu bod yn buddsoddi llawer mwy o arian er mwyn gallu sicrhau adnoddau digidol cyfartal a blaengar i bob disgybl.  Yn ail, rhaid iddynt drefnu hyfforddiant cyfredol o safon uchel i sicrhau fod y sgiliau angenrheidiol gan athrawon i arwain a hwyluso dysgu trawsgwricwlaidd. Credaf fod angen rhoddi mwy o ryddid i ysgolion ddilyn prosiectau trawsgwricwlaidd uchelgeisiol sy’n mynd i ddatblygu sgiliau disgyblion yn effeithiol mewn paratoad at fyd gwaith. Yn bennaf, mae’n angenrheidiol fod athrawon yn cael cyfnod o arbrofi gyda’r dull trawsgwricwlaidd, heb bwysau a chraffu gan swyddogion addysg ac arolygwyr, er mwyn sicrhau dyfodol llwyddiannus i addysg Cymru.

